**Súhrn charakteristických vlastností lieku**

**1. NÁZOV LIEKU**

Gliklazid Sandoz 60 mg tablety s riadeným uvoľňovaním

**2. KVALITATÍVNE A KVANTITATÍVNE ZLOŽENIE**

Každá tableta s riadeným uvoľňovaním obsahuje 60 mg gliklazidu.

Úplný zoznam pomocných látok, pozri časť 6.1.

**3. LIEKOVÁ FORMA**

Tableta s riadeným uvoľňovaním.

Biela až takmer biela oválna, nepotiahnutá tableta, 13,5 mm dlhá, 6,5 mm široká a 4,2 mm hrubá, s deliacou ryhou na oboch stranách a s vyrazeným znakom „60“ na jednej strane deliacej ryhy na jednej strane tablety.

Tableta sa môže rozdeliť na rovnaké dávky.

**4. KLINICKÉ ÚDAJE**

**4.1 Terapeutické indikácie**

Non-inzulín-dependentný diabetes (diabetes mellitus 2. typu) u dospelých pacientov, ak dietetické opatrenia, telesné cvičenie a redukcia telesnej hmotnosti samy nestačia kontrolovať glukózu v krvi.

**4.2 Dávkovanie a spôsob podávania**

Dávkovanie

Denná dávka Gliklazidu Sandoz sa môže pohybovať od jednej polovice do 2 tabliet denne, *t.j.* od 30 do 120 mg užitých perorálne v jednorazovom podaní počas raňajok.

Odporúča sa prehltnúť dávku bez drvenia alebo žuvania.

Ak dôjde k vynechaniu dávky, na ďalší deň sa užitá dávka nesmie zvýšiť.

Tak ako pri všetkých hypoglykemizujúcich látkach, dávka sa má nastaviť podľa individuálnej metabolickej odpovede pacienta (glykémia, HbA1c).

**Úvodná dávka:**

Odporúčaná úvodná dávka je 30 mg denne (polovica tablety Gliklazidu Sandoz).

Ak je glykémia účinne kontrolovaná, táto dávka môže byť použitá na udržiavaciu liečbu.

Ak glykémia nie je adekvátne kontrolovaná, dávka môže byť v postupných krokoch zvýšená na 60, 90 alebo 120 mg denne. Interval medzi zvýšením každej dávky má byť aspoň 1 mesiac, okrem pacientov, u ktorých sa glykémia neznížila po dvoch týždňoch liečby. V takýchto prípadoch môže byť dávka zvýšená na konci druhého týždňa liečby.

Maximálna odporúčaná denná dávka je 120 mg.

Jedna tableta s riadeným uvoľňovaním Gliklazidu Sandoz 60 mg zodpovedá dvom tabletám s riadeným uvoľňovaním gliklazidu 30 mg. Možnosť rozdeliť Gliklazid Sandoz tabletu s riadeným uvoľňovaním na dve rovnaké polovice umožňuje flexibilitu dávkovania, ktorá sa má dosiahnuť.

**Zmena liečby z tabliet obsahujúcich 80 mg gliklazidu na Gliklazid Sandoz 60 mg tablety** **s riadeným uvoľňovaním:**

1 tableta obsahujúca 80 mg gliklazidu je porovnateľná s 30 mg tabletami s riadeným uvoľňovaním (*t.j*. polovica tablety Gliklazidu Sandoz). Preto je možné zmenu liečby uskutočniť za predpokladu starostlivého monitorovania glykémie.

**Zmena liečby z iného perorálneho antidiabetika na Gliklazid Sandoz:**

Gliklazid Sandoz môže nahradiť iné perorálne antidiabetiká.

Pri zmene liečby na Gliklazid Sandoz je potrebné brať do úvahy dávku a biologický polčas predchádzajúceho antidiabetika.

Vo všeobecnosti sa prechodné obdobie nevyžaduje. Má sa použiť počiatočná dávka 30 mg, a táto má byť prispôsobená glykemickej odpovedi pacienta tak, ako je popísané vyššie.

Pri zmene liečby z hypoglykemizujúceho derivátu sulfonylurey s predĺženým biologickým polčasom môže byť potrebný niekoľkodňový časový úsek bez medikácie, aby sa predišlo aditívnemu účinku týchto dvoch liekov, ktorý môže spôsobiť hypoglykémiu. Postup popísaný pre úvodnú liečbu sa má použiť aj pri zmene liečby na Gliklazid Sandoz, *t.j.* po počiatočnej dávke 30 mg denne nasleduje postupné zvyšovanie dávky v závislosti od metabolickej odpovede.

**Kombinovaná liečba s inými antidiabetikami:**

Gliklazid Sandoz sa môže podávať v kombinácii s biguanidmi, inhibítormi alfa –

glukozidázy alebo s inzulínom.

U pacientov s nedostatočnou kontrolou glykémie Gliklazidom Sandoz je možné pod starostlivým lekárskym dohľadom začať súbežnú liečbu inzulínom.

Osobitné skupiny pacientov

***Starší pacienti***

Gliklazid Sandoz sa má predpisovať v rovnakom dávkovacom režime, ktorý je odporúčaný pacientom vo veku do 65 rokov.

***Porucha funkcie obličiek***

U pacientov s miernou až stredne závažnou obličkovou nedostatočnosťou môže byť pri starostlivom sledovaní pacienta použitý rovnaký dávkovací režim ako u pacientov s normálnou funkciou obličiek. Tieto údaje boli potvrdené v klinických štúdiách.

***Pacienti s rizikom hypoglykémie:***

* podvyživení alebo s malnutríciou,
* so závažnými alebo nedostatočne kompenzovanými endokrinnými poruchami (hypopituitarizmus, hypotyreoidizmus, adrenokortikotropná nedostatočnosť),
* po prerušení prolongovanej kortikosteroidnej terapie a/alebo kortikosteroidnej terapie s vysokými dávkami,
* so závažným cievnym ochorením (závažná forma ischemickej choroby srdca, závažná porucha karotíd, difúzne cievne ochorenie).

Odporúča sa používať minimálnu dennú počiatočnú dávku 30 mg.

***Pediatrická populácia***

Bezpečnosť a účinnosť Gliklazidu Sandoz u detí a dospievajúcich neboli stanovené. K dispozícii nie sú žiadne údaje.

Spôsob podávania

Gliklazid Sandoz je určený na perorálne podávanie.

**4.3 Kontraindikácie**

Tento liek je kontraindikovaný v prípade:

1. precitlivenosť na gliklazid alebo na ktorúkoľvek z pomocných látok uvedených v časti 6.1, na iné deriváty sulfonylurey, na sulfónamidy,
2. diabetes mellitus 1. typu,
3. diabetická prekóma a kóma, diabetická ketoacidóza,
4. závažná obličková alebo pečeňová nedostatočnosť: v takýchto prípadoch sa odporúča použitie inzulínu,
5. liečba mikonazolom (pozri časť 4.5),
6. dojčenie (pozri časť 4.6).

**4.4 Osobitné upozornenia a opatrenia pri používaní**

**Hypoglykémia**

Táto liečba má byť predpísaná iba v prípade, ak sa u pacienta predpokladá pravidelný príjem potravy (vrátane raňajok). Je dôležité mať pravidelný príjem sacharidov vzhľadom na zvýšené riziko vzniku hypoglykémie v prípade, ak je príjem potravy oneskorený, ak sa konzumuje neprimerané množstvo potravy, alebo ak má potrava nízky obsah sacharidov. Hypoglykémia sa s väčšou pravdepodobnosťou vyskytuje počas nízkokalorických diét, po predĺženom alebo namáhavom cvičení, po konzumácii alkoholu, alebo pri použití kombinácie hypoglykemických látok.

K hypoglykémii môže dôjsť po podaní derivátov sulfonylurey (pozri časť 4.8). Niektoré stavy môžu byť závažné a dlhotrvajúce. Môže byť potrebná hospitalizácia a pokračovanie v podávaní glukózy počas niekoľkých dní.

Na zníženie rizika vzniku hypoglykemických príhod je potrebný starostlivý výber pacientov, použitej dávky a jasné pokyny pre pacienta.

Faktory zvyšujúce riziko vzniku hypoglykémie:

* pacient odmieta alebo (najmä starší pacienti) nie je schopný spolupracovať,
* malnutrícia, nepravidelný čas stravovania, vynechávanie jedál, obdobia hladovania alebo dietetických zmien,
* nerovnováha medzi fyzickou záťažou a príjmom sacharidov,
* obličková nedostatočnosť,
* závažná pečeňová nedostatočnosť,
* predávkovanie gliklazidom,
* niektoré endokrinné poruchy: poruchy štítnej žľazy, hypopituitarizmus a nedostatočná funkcia nadobličiek,
* súbežné podávanie niektorých iných liekov (pozri časť 4.5).

**Obličková a pečeňová nedostatočnosť**

Farmakokinetika a/alebo farmakodynamika gliklazidu môžu byť modifikované u pacientov s pečeňovou nedostatočnosťou alebo závažným obličkovým zlyhaním. Hypoglykemická epizóda, ktorá sa vyskytne u týchto pacientov, môže byť predĺžená, preto je potrebné začať vhodnú liečbu.

**Informácia pre pacienta**

Riziká hypoglykémie spolu s jej príznakmi (pozri časť 4.8), liečbou a podmienkami vedúcimi k jej vzniku sa majú vysvetliť pacientovi a členom jeho rodiny.

Pacient má byť informovaný o dôležitosti dodržiavania diétneho režimu, pravidelného cvičenia a pravidelného sledovania hladiny glukózy v krvi.

**Nedostatočná kontrola glykémie**

Kontrola glykémie u pacientov liečených antidiabetikami môže byť ovplyvnená niektorým z nasledujúcich faktorov: užívanie prípravkov s ľubovníkom bodkovaným (*Hypericum perforatum*) (pozri časť 4.5), horúčka, úraz, infekcia alebo chirurgický zákrok. V niektorých prípadoch môže byť nevyhnutné podávanie inzulínu.

Hypoglykemická účinnosť akéhokoľvek perorálneho antidiabetika, vrátane gliklazidu, u mnohých pacientov počas dlhšieho obdobia klesá: môže to byť spôsobené progresiou závažnosti diabetu, alebo zníženou odpoveďou na liečbu. Tento fenomén je známy ako sekundárne zlyhanie, ktoré je odlišné od primárneho zlyhania, pri ktorom je liečivo neúčinné, ak je použité ako liečba prvej voľby. Pred diagnostikovaním sekundárneho zlyhania sa má u pacienta zvážiť adekvátna úprava dávky a dodržiavanie diétneho režimu.

**Dysglykémia**

U diabetických pacientov, najmä u starších pacientov, ktorí boli súbežne liečení fluorochinolónmi, boli hlásené poruchy glykémie, vrátane hypoglykémie a hyperglykémie. Odporúča sa starostlivé monitorovanie hladiny glukózy v krvi u všetkých pacientov, ktorí súbežne užívajú gliklazid a fluorochinolóny.

**Laboratórne testy**

Pri hodnotení kontroly glykémie sa odporúča merať hladinu glykovaného hemoglobínu (alebo plazmatickú hladinu glukózy nalačno). Užitočné môže byť aj samomonitorovanie glykémie.

Liečba pacientov s G6PD-deficienciou derivátmi sulfonylurey môže viesť k hemolytickej anémii. Keďže gliklazid patrí do chemickej skupiny derivátov sulfonylurey, u pacientov s G6PD-deficienciou sa má postupovať so zvýšenou opatrnosťou a má sa zvážiť alternatívna liečba non-sulfonylureou.

**4.5 Liekové a iné interakcie**

**Nasledujúce lieky môžu zvýšiť riziko vzniku hypoglykémie**

***Kontraindikovaná kombinácia***

* **Mikonazol** (systémové podanie, orálny gél): zvyšuje hypoglykemizujúci účinok s možným nástupom hypoglykemických príznakov alebo až kómy.

***Kombinácie, ktoré sa neodporúčajú***

* + **Fenylbutazón** (systémové podanie): zvyšuje hypoglykemizujúci účinok derivátov sulfonylurey (vytláča ich z väzby na plazmatické bielkoviny a/alebo spomaľuje ich elimináciu).

Je vhodnejšie použiť iné antiflogistikum alebo v opačnom prípade upozorniť pacienta a zdôrazniť dôležitosť samomonitorovania glykémie. V prípade nutnosti upravte dávku počas alebo po ukončení liečby antiflogistikom.

* + **Alkohol:** zvyšuje hypoglykemickú reakciu (inhibíciou kompenzačných reakcií), čo môže viesť k nástupu hypoglykemickej kómy.

Je potrebné sa vyhnúť konzumácii alkoholu alebo užívaniu liekov obsahujúcich alkohol.

***Kombinácie vyžadujúce opatrnosť pri používaní***

K potenciácii hypoglykemizujúceho účinku, a teda v niektorých prípadoch i k hypoglykémii, môže dôjsť vtedy, ak sa užíva niektorý z nasledujúcich liekov:

iné antidiabetiká (inzulíny, akarbóza, metformín, tiazolidíndióny, inhibítory dipeptidyl peptidázy-4, agonisty GLP-1 receptora), betablokátory, flukonazol, inhibítory angiotenzín-konvertujúceho enzýmu (kaptopril, enalapril), antagonisty H2 -receptorov, inhibítory MAO, sulfónamidy, klaritromycín a nesteroidové antiflogistiká.

**Nasledujúce lieky môžu spôsobiť zvýšenie hladín glykémie**

***Kombinácia, ktorá sa neodporúča***

* **Danazol:** diabetogénny účinok danazolu.

Ak sa podávaniu tohto liečiva nedá vyhnúť, upozornite pacienta a zdôraznite mu dôležitosť sledovania glykémie a glykozúrie. Počas a po ukončení liečby danazolom môže byť potrebné upraviť dávku antidiabetika.

***Kombinácie vyžadujúce opatrnosť pri používaní***

* **Chlórpromazín** (neuroleptikum): vysoké dávky (> 100 mg chlórpromazínu denne) zvyšujú hladiny glykémie (znížené uvoľňovanie inzulínu).

Upozornite pacienta a zdôraznite dôležitosť sledovania glykémie. Počas a po ukončení liečby neuroleptikom môže byť potrebné upraviť dávku antidiabetika.

* **Glukokortikoidy** (systémová a lokálna cesta podania: intraartikulárne, topické a rektálne lieky) a tetrakosaktrin: zvýšenie hladín glykémie s možnou ketózou (znížená tolerancia sacharidov spôsobená glukokortikoidmi).

Upozornite pacienta a zdôraznite dôležitosť sledovania glykémie, obzvlášť na začiatku liečby. Počas a po ukončení liečby glukokortikoidmi môže byť potrebné upraviť dávku antidiabetika.

* **Ritodrin, salbutamol, terbutalín (i.v.):**

Zvýšené hladiny glykémie v dôsledku beta-2 agonistických účinkov.

Zdôraznite dôležitosť sledovania glykémie. V prípade potreby prejdite na liečbu inzulínom.

* **Prípravky s ľubovníkom bodkovaným (*Hypericum perforatum*):**

Expozícia gliklazidu sa pôsobením ľubovníka bodkovaného (*Hypericum perforatum)* znižuje. Zdôraznite dôležitosť monitorovania hladín glykémie.

**Nasledujúce lieky môžu spôsobiť dysglykémiu**

***Kombinácie vyžadujúce opatrnosť počas používania***

* **Fluorochinolóny:**

V prípade súbežného užívania gliklazidu a fluorochinolónu má byť pacient upozornený na riziko dysglykémie a má byť zdôraznená dôležitosť monitorovania glykémie.

***Kombinácia, ktorú je potrebné brať do úvahy***

* **Antikoagulačná liečba** (warfarín ...):

Použitie derivátov sulfonylurey môže viesť pri súbežnom podávaní s antikoagulanciami k potenciácii antikoagulačného účinku.

Môže byť potrebná úprava antikoagulačnej liečby.

**4.6 Fertilita, gravidita a laktácia**

Gravidita

O použití gliklazidu u tehotných žien nie sú žiadne alebo sú limitované množstvá údajov (menej ako 300 výsledkov gravidít), hoci pri ostatných derivátoch sulfonylurey existuje niekoľko údajov.

V štúdiách na zvieratách sa nepreukázal teratogénny účinok gliklazidu (pozri časť 5.3).

Ako preventívne opatrenie je lepšie vyhnúť sa užívaniu gliklazidu počas gravidity.

Pred počatím dieťaťa je potrebné dosiahnuť kontrolu diabetu, aby sa znížilo riziko vzniku vrodených abnormalít spojených s nekontrolovaným diabetom.

Perorálne hypoglykemiká nie sú vhodné, liekom prvej voľby pri liečbe diabetu počas gravidity je inzulín. Odporúča sa, aby sa liečba perorálnymi antidiabetikami vymenila za liečbu inzulínom pred plánovaním gravidity alebo čo najskôr po jej zistení.

Dojčenie

Nie je známe, či sa gliklazid alebo jeho metabolity vylučujú do ľudského materského mlieka. Vzhľadom na riziko vzniku hypoglykémie u novorodencov je preto liek kontraindikovaný u dojčiacich matiek. Riziko pre novorodencov/dojčatá nemožno vylúčiť.

Fertilita

U samcov a samíc potkanov nebol zaznamenaný žiadny vplyv na fertilitu alebo reprodukčnú schopnosť (pozri časť 5.3).

**4.7 Ovplyvnenie schopnosti viesť vozidlá a obsluhovať stroje**

Gliklazid Sandoz nemá žiadny alebo má zanedbateľný vplyv na schopnosť viesť vozidlá a obsluhovať stroje. Avšak pacienti majú byť informovaní, že koncentrácia glukózy môže byť ovplyvnená, ak ich diabetes nie je dostatočne kontrolovaný, najmä na začiatku liečby (pozri časť 4.4).

* 1. **Nežiaduce účinky**

Na základe skúseností s gliklazidom boli hlásené nasledujúce nežiaduce účinky.

Nežiaduce účinky uvedené nižšie sú klasifikované podľa frekvencie a triedy orgánových systémov.

Frekvencie sú definované podľa nasledujúcej konvencie:

Veľmi časté (≥ 1/10)

Časté (≥ 1/100 až < 1/10)

Menej časté (≥ 1/1 000 až < 1/100)

Zriedkavé (≥ 1/10 000 až < 1/1 000)

Veľmi zriedkavé (< 1/10 000)

Neznáme (častosť sa nedá odhadnúť z dostupných údajov)

*Poruchy krvi a lymfatického systému*

Zriedkavé: Hematologické zmeny, ktoré môžu zahŕňať anémiu, leukopéniu, trombocytopéniu, granulocytopéniu.

Po prerušení liečby sú tieto zmeny vo všeobecnosti reverzibilné.

*Poruchy metabolizmu a výživy*

Neznáme: Hypoglykémia

*Poruchy oka*

Neznáme: Prechodné poruchy zraku.

Tieto sa môžu vyskytnúť najmä na začiatku liečby, dochádza k nim v dôsledku zmien hladiny glykémie.

*Poruchy gastrointestinálneho traktu*

Neznáme: Bolesť brucha, nauzea, vracanie, dyspepsia, hnačka a zápcha

Ak sa vyskytnú tieto nežiaduce účinky, možno sa im vyhnúť alebo ich možno minimalizovať tým, že sa gliklazid užíva počas raňajok.

*Poruchy pečene a žlčových ciest*

Neznáme: Zvýšené hladiny hepatálnych enzýmov (AST, ALT, alkalická fosfatáza), hepatitída (ojedinelé prípady).

Ak sa objaví cholestatický ikterus, prerušte liečbu. Tieto symptómy zvyčajne vymiznú po prerušení liečby.

*Poruchy kože a podkožného tkaniva*

Neznáme: Vyrážka, svrbenie, žihľavka, angioedém, erytém, makulopapulárne vyrážky, bulózne reakcie (ako je Stevensov-Johnsonov syndróm a toxická epidermálna nekrolýza) a výnimočne lieková vyrážka s eozinofíliou a systémovými príznakmi (DRESS).

*Účinky súvisiace s liekovou triedou*

Ako u iných derivátov sulfonylurey boli popísané nasledujúce nežiaduce udalosti: prípady erytrocytopénie, agranulocytózy, hemolytickej anémie, pancytopénie a alergickej vaskulitídy, hyponatriémie, zvýšené hladiny pečeňových enzýmov, a dokonca aj poruchy funkcie pečene (napr. s cholestázou a ikterom) a hepatitídy, ktoré ustúpili po prerušení podávania derivátu sulfonylurey alebo v ojedinelých prípadoch viedli k život ohrozujúcemu zlyhaniu pečene.

Opis vybraných nežiaducich účinkov

*Hypoglykémia*

Liečba Gliklazidom Sandoz, podobne ako liečba inými derivátmi sulfonylurey, môže spôsobiť hypoglykémiu, ak sa pacient stravuje nepravidelne a najmä ak dochádza k vynechaniu jedla. Možné príznaky hypoglykémie sú: bolesť hlavy, intenzívny pocit hladu, nauzea, vracanie, malátnosť, poruchy spánku, nepokoj, agresívne správanie, poruchy koncentrácie, znížená vnímavosť a spomalené reakcie, depresia, zmätenosť, vizuálne poruchy a poruchy reči, afázia, tremor, paréza, zmyslové poruchy, závraty, pocit slabosti, strata sebakontroly, delírium, kŕče, plytké dýchanie, bradykardia, ospalosť a strata vedomia s možnosťou prechodu do kómy a letálneho konca.

Okrem toho možno pozorovať prejavy adrenergnej kontraregulácie: potenie, vlhká pokožka, úzkosť, tachykardia, hypertenzia, palpitácie, angina pectoris a srdcová arytmia.

Tieto príznaky zvyčajne vymiznú po podaní sacharidov (cukor). Umelé sladidlá sú však neúčinné. Skúsenosť s inými derivátmi sulfonylurey ukazuje, že hypoglykémia sa môže objaviť znova i napriek počiatočnej účinnosti príslušných opatrení.

Ak má hypoglykemická príhoda závažný alebo zdĺhavý priebeh, tak je aj napriek dočasnej kontrole stavu podaním cukru potrebná okamžitá medikamentózna liečba alebo hospitalizácia.

Hlásenie podozrení na nežiaduce reakcie

Hlásenie podozrení na nežiaduce reakcie po registrácii lieku je dôležité. Umožňuje priebežné monitorovanie pomeru prínosu a rizika lieku. Od zdravotníckych pracovníkov sa vyžaduje, aby hlásili akékoľvek podozrenia na nežiaduce reakcie na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc).

* 1. **Predávkovanie**

Predávkovanie derivátmi sulfonylurey môže spôsobiť hypoglykémiu.

Mierne príznaky hypoglykémie, bez straty vedomia alebo neurologických prejavov sa musia upraviť príjmom sacharidov, úpravou dávky a/alebo zmenou stravy. Prísne sledovanie má pokračovať, až kým si lekár nie je istý, že je pacient mimo nebezpečenstva.

Závažné hypoglykemické reakcie s kómou, kŕčmi alebo inými neurologickými poruchami sú možné a musia sa liečiť ako akútny stav vyžadujúci okamžitú hospitalizáciu.

Ak je diagnostikovaná alebo je podozrenie na hypoglykemickú kómu, pacientovi sa má rýchlo podať i.v. injekcia 50 ml koncentrovaného roztoku glukózy (20 až 30 %). Za ňou má nasledovať kontinuálna infúzia menej koncentrovaného roztoku glukózy (10 %) rýchlosťou, ktorá udrží hladiny glykémie nad 1 g/l. Pacienti majú byť dôkladne sledovaní a potom v závislosti od stavu pacienta lekár rozhodne o nutnosti ďalšieho sledovania.

Dialýza je u týchto pacientov neúčinná kvôli silnej väzbe gliklazidu na proteíny.

**5. FARMAKOLOGICKÉ VLASTNOSTI**

**5.1 Farmakodynamické vlastnosti**

Farmakoterapeutická skupina: antidiabetiká, antidiabetiká s výnimkou inzulínov, deriváty sulfonylmočoviny

ATC kód: A10BB09

Mechanizmus účinku

Gliklazid je hypoglykemizujúci derivát sulfonylurey, perorálne antidiabetické liečivo, ktoré sa od ostatných príbuzných zlúčenín odlišuje prítomnosťou dusík-obsahujúceho heterocyklického jadra s endocyklickou väzbou.

Gliklazid znižuje hladinu glukózy v krvi stimuláciou sekrécie inzulínu z β-buniek Langerhansových ostrovčekov. Zvýšenie postprandiálnej sekrécie inzulínu a C-peptidu pretrváva po dvoch rokoch liečby.

Okrem týchto metabolických vlastností má gliklazid aj hemovaskulárne vlastnosti.

Farmakodynamické účinky

Účinok na uvoľňovanie inzulínu:

Pri diabete 2. typu gliklazid obnovuje skorý pík inzulínovej sekrécie v odpovedi na glukózu a zvyšuje druhú fázu sekrécie inzulínu. Významné zvýšenie inzulínovej odpovede je pozorované v odozve na stimuláciu vyvolanú podaním jedla alebo glukózy.

Hemovaskulárne vlastnosti:

Gliklazid znižuje mikrotrombózu dvoma mechanizmami, ktoré môžu hrať úlohu pri komplikáciách diabetu:

* čiastočnou inhibíciou agregácie a adhézie trombocytov, so znížením markerov aktivácie trombocytov (beta-tromboglobulín, tromboxan B2).
* účinkom na fibrinolytickú aktivitu cievneho endotelu so zvýšením aktivity tPA.

**5.2 Farmakokinetické vlastnosti**

Absorpcia

Plazmatické hladiny sa progresívne zvyšujú počas prvých 6 hodín, kým dosiahnu plató, ktoré sa udrží od šiestej do dvanástej hodiny po podaní.

Intraindividuálna variabilita je nízka.

Gliklazid sa absorbuje úplne. Príjem potravy nemá vplyv na rýchlosť alebo stupeň absorpcie.

Distribúcia

Väzba na plazmatické bielkoviny je približne 95 %. Distribučný objem je okolo 30 litrov. Jednorazová denná dávka Gliklazidu Sandoz udržiava účinné plazmatické koncentrácie gliklazidu počas 24 hodín.

Biotransformácia

Gliklazid sa metabolizuje predovšetkým v pečeni a vylučuje sa močom: menej ako 1 % nezmenenej formy sa nachádza v moči. V plazme sa nezistila prítomnosť žiadnych aktívnych metabolitov.

Eliminácia

Eliminačný polčas gliklazidu sa pohybuje medzi 12 a 20 hodinami.

Linearita/nelinearita

Vzťah medzi podanou dávkou až do 120 mg a plochou pod koncentračnou krivkou je lineárny.

Osobitné skupiny pacientov

Starší pacienti

U starších pacientov sa nepozorovali žiadne signifikantné zmeny farmakokinetických parametrov.

**5.3 Predklinické údaje o bezpečnosti**

Predklinické údaje získané na základe  obvyklých farmakologických štúdií toxicity po opakovanom podávaní a genotoxicity neodhalili žiadne osobitné riziko pre ľudí. Dlhodobé štúdie karcinogenicity neboli vykonané. V štúdiách na zvieratách sa nepreukázali žiadne teratogénne zmeny, avšak pri zvieratách dostávajúcich 25-násobok maximálnej odporúčanej dávky pre ľudí sa pozorovala nižšia hmotnosť plodu. Fertilita a reprodukčná schopnosť neboli ovplyvnené po podaní gliklazidu v štúdiach u zvierat.

**6. FARMACEUTICKÉ INFORMÁCIE**

**6.1 Zoznam pomocných látok**

dihydrát fosforečnanu vápenatého

povidón K30

hypromelóza K100

hypromelóza K4M

stearan horečnatý

**6.2 Inkompatibility**

Neaplikovateľné.

**6.3 Čas použiteľnosti**

2 roky

**6.4 Špeciálne upozornenia na uchovávanie**

Uchovávajte pri teplote neprevyšujúcej 25 °C.

**6.5 Druh obalu a obsah balenia**

Číry PVC-Alu blister

Číry PVC/Aclar-Alu blister

Veľkosti balenia: 10, 30, 60, 90, 100 a 180 tabliet s riadeným uvoľňovaním.

Na trh nemusia byť uvedené všetky veľkosti balenia.

**6.6 Špeciálne opatrenia na likvidáciu**

Žiadne zvláštne požiadavky na likvidáciu.

Všetok nepoužitý liek alebo odpad vzniknutý z lieku sa má zlikvidovať v súlade s národnými požiadavkami.

**7. DRŽITEĽ ROZHODNUTIA O REGISTRÁCII**

Sandoz Pharmaceuticals d.d.

Verovškova 57

1000 Ľubľana

Slovinsko

**8. REGISTRAČNÉ ČÍSLO**

18/0057/16-S

**9. DÁTUM PRVEJ REGISTRÁCIE/PREDĹŽENIA REGISTRÁCIE**

Dátum prvej registrácie: 3.február.2016

**10. DÁTUM REVÍZIE TEXTU**

01/2018